Preke 2018 | Preke: Seisoen van Menswaardigheid | Page 4
Posted on April 23, 2018 by adele lombaard
Psalm 23 – 22 April 2018 – Vierde Sondag van Paastyd – Goeie Herdersondag – Arbeidsondag
Posted on April 16, 2018 by adele lombaard
Lees die gedeelte uit Johannes 10 soos in Die Nuwe Testament vir Kinders. Daar is ook 'n aantal skakels na video's, inkleurprente, en idees vir klein kindertjies. Die preekriglyn lei in met die verhaal van die bekende sanger Don Moen se loflied "God will make a way". Daarin bevestig hy God se versorgende teenwoordigheid in ons lewens. Die woorde het Don se bekende lied geword. Hy sou egter ook Psalm 23 kon resiteer, die pêrel van die Psalms. Twee metafore oorheers die psalm. Die Here word eers geteken as herder en later as gasheer. Psalm 23 is 'n psalm vir die lewe . . . in 'n wêreld wat dikwels onvriendelik en vyandig is … en wat vereis dat ons met geloofsvertroue moet leef.
Handelinge 3:12-19 – 15 April 2018 – Derde Sondag van Paastyd
Posted on April 10, 2018 April 10, 2018 by adele lombaard
Jy kan die Skriflesing integreer met die familie-oomblik. Daar is 'n paar skakels na ander hulpmiddels wat jy kan gebruik, video's, aktiwiteite en inkleurprente. Die preekriglyn verwys terug na die radikale nuwe lewe en lewenswyse binne die gemeente van die Here waarvan Handelinge 2 vertel. Handelinge 3 vertel nou verder van die gemeente se aksie na buite. Versorging en opbou van die gelowiges na binne in is hoofstuk 2 aan die orde, die gemeente se missie na buite – "by die tempelpoort" – kry in hoofstuk 3 aandag. Ons teks is dus deel van 'n groter vertelling waarin die bedieningspatroon van die gemeente in Jerusalem oorvertel word. Die voortgang van die opgestane Jesus se bediening na die uitstorting van die Heilige Gees word vir ons duidelik. Een sentrale tema is: Beide opbou en uitreik geskied deur die krag van die Heilige Gees. Die gemeente wat in Christus nuut gemaak is, het 'n impak op die gemeenskap.
Johannes 20:19-31 – 8 April 2018 – Tweede Sondag van Paastyd
Posted on April 3, 2018 by adele lombaard
Gebruik verskillende lesers om die skriflesing te dramatiseer. Die preekriglyn lei in met die Afrikaanse spreekwoord wat sê iemand is "'n ongelowige Tomas". Tomas was egter geen ongelowige nie. Hy was wel 'n twyfelaar. Twyfel speel 'n sentrale rol in Johannes 20:10-31, soos in elke gelowige se lewe. Twyfel skep onsekerheid by gelowiges oor hulle saligheid en oor die sekerheid van 'n lewe met God in ons wêreld. Geloofstwyfel is opsigself nie sonde nie. Die vraag is wat ons daarmee doen. Dit is ook nie 'n teken van 'n "minderwaardige" geloofsverhouding of van ongeloof nie. Trouens, geloof en twyfel loop hand aan hand. Gelowiges lewe in 'n wêreld waar God se liefde maklik versluier word deur ons daaglikse lewensomstandighede.
Geloofstwyfel beïnvloed elke gelowige se verhouding met die Here op die een of ander stadium van die lewe. Vandag gesels ons oor die twyfel van menige gelowige vanweë die dag en tyd waarin ons leef. Twyfel veroorsaak dat gelowiges moedeloos word en dat hulle geloof in die spervuur beland. Dit lei onwillekeurig na onsekerheid oor wie God is en wat Hy sal doen as gelowiges twyfel. Uiteindelik kom hulle sekerheid rakende die ewige lewe ook in die gedrang. Ons kan egter nie net op twyfel konsentreer nie. Die teks gee ook hoop aan verwarde mense in 'n deurmekaar wêreld.
Johannes 20:1-18 – 1 April 2018 – Paassondag
Posted on March 27, 2018 March 27, 2018 by adele lombaard
Vir Familietyd kan die uitbeelding by die Oorsig gebruik word of die pragtige video uit die Jesus Storybook Bible gewys word óf die ingeslote voorbeeld van 'n regte paaseier gebruik word. Dit is vandag Paassondag en die kernboodskap van hierdie gedeelte is: Jesus het opgestaan! Hy het waarlik opgestaan! Paassondag beteken dat ons met hoop kan lewe. Hoop omdat die graf oop is. Hoop omdat die klip weggerol, die doeke opgevou en die graf leeg is. Hoop, want Jesus het opgestaan juis sodat mense wat dink dat hulle perfek is, en dit nie is nie, met hoop kan lewe. Ongelukkig verdwyn hierdie boodskap in 'n wêreld wat deur miswolke geteister word. Ons word daagliks deur miswolke verhinder om Jesus se oop, leë graf te sien. In plaas daarvan om hierdie boodskap van hoop te sien, sien ons hoe die regering se besluite Suid-Afrika se toekoms in gevaar stel. Dink maar aan die heersende politieke onsekerheid oor grond en eiendom. Opposisiepartye skarrel om munt hieruit te slaan, terwyl hulleself nie werklik alternatiewe bied nie.
Ons sien korrupsie, nepotisme en die gevolge van die rommelstatus. Ons sien ons onvermoë om armoede, werkloosheid en rassisme aan te spreek. Ons sien plaasmoorde en hoe oppervlakkig sommige voorgestelde oplossings is. Ons sien hoe gewelddadig ons samelewing is, want mense sterf vir R10, 'n selfoon en 'n skootrekenaar. Maar ons sien ook hoe hooploosheid verdwyn as ons met 'n ander oog na die omstandighede kyk. Ons sien ons hoef nie bang te wees nie, want alles is nie verlore nie. Ons sien 'n toekoms te midde van bekommernisse. Ons sien in droë stoppellande sonder oes vooruitsigte, 'n plant met drie rooi blomme aan. Ons sien 'n leë graf, want Jesus het opgestaan. Ons sien weer lewe, want Hy lewe en daarom het ons hoop! Om dít te kan sien, moet ons anders kyk na die werklikheid. Nie om dit mis te kyk nie, maar om met geloofsoë daarna te kyk. Oë wat 'n leë graf sien omdat die Here opgestaan het en lewe. Dit het Maria gesien toe sy by die graf gekom het, ook Petrus en Johannes.
Johannes 18:1-19:42 – 30 Maart 2018 – Goeie Vrydag
Daar is nie 'n Familietyd in hierdie preekriglyn nie. Vir die preek word aanbeveel dat die lang teksgedeelte ten volle in die erediens voorgelees word. Daar word dan kort gepreek waarin kortliks op Johannes se effe ander perspektief op die kruisverhaal in vergelyking met die eerste drie evangelies gefokus word. Terwyl die eerste drie evangelies baie sterk op die gewelddadigheid van die toneel fokus, bied Johannes 'n weergawe wat spreek van Jesus se gesag en beheer, selfs in die benouendste oomblikke op sy lydensweg. Johannes skets dus 'n toneel wat troos en bemoedig. Terwyl die wêreld in rep en roer is en die ergste dinge Jesus toeval, bly Hy triomfantelik. Hy wyk nie af van sy lydensweg nie. Met dit gesê, is daar egter die gevaar dat ons kan verdwaal in 'n ontvlugting van die werklike betekenis. Ons moet raaksien dat Johannes ons 'n verhaal bied om ons bewus te maak van die heil in die kruisdood van Jesus.
'n Verhaal van die sterwe van die Paaslam en die heil vir die wêreld. Dit is daarom 'n verhaal wat vertel van die medelye van die Seun van God met die wêreld in nood, eerder as 'n verhaal wat ons oproep om medelye te hê met die Seun van God wat ly en sterf. Die verskil is subtiel maar deurslaggewend! In 'n verrassende wending roep die verhaal volgelinge van die triomfantelike lydende Seun van God op om Hom te volg in sy lyding. Dit is immers deur Hom te volg, dat ons sal wees waar Hy is. Goeie Vrydag is daarom presies dit: 'n GOEIE Vrydag. Deur die vrywillige dood van die Goeie Herder wat sy lewe vrywillig vir sy skape aflê, het God die finale stryd oor die dood en boosaardigheid behaal; selfs waar dit lyk asof die boosaardigheid die oorhand het. Aan die hand van die Johannesevangelie is dit 'n dag om die triomfantelike verhoging van die Seun van God te herdenk. Ek wens jou daarom in sy Naam 'n Goeie Vrydag toe!
Markus 15:1-39, (40-47) – 25 Maart 2018 – Sesde Sondag in Lydenstyd – Palmsondag
Posted on March 20, 2018 March 20, 2018 by adele lombaard
Hierdie is weer een van daardie geleenthede waar jy gewoon die verhaal van die Bybel kan vertel. Ons gee verskillende opsies van videos wat jou daarmee kan help. Daar is ook 'n opsie om met "stil-akteurs" die onderskeie gedeeltes van die narratief uit te beeld. Die preekskets werk met Markus 15:1-47 as tekskeuse en fokus op die viering van Palmsondag, 'n dag van kontraste. Ons ervaar aan die een kant die vreugdevolle uitbeelding van lojaliteit aan Jesus wat in die Naam van die Here kom (Intog in Jerusalem).
Tog is die Hosanna-uitroepe bedek met die skaduwee van die kruisiging wat voorlê. Die gemeente ervaar opnuut haar eie konfrontasie met die teenstrydighede van ons eie deelname in die triomfantelike intog en lyding (passie) van ons Here. Daar is ook duisternis binne ons. Die lydingsverhaal word in drie bewegings vertel met vele karakters. Dit laat 'n mens diep nadink oor wie Jesus werklik is.
Johannes 12:20-33 – Vyfde Sondag in Lydenstyd – 18 Maart 2018
Posted on March 12, 2018 by adele lombaard
Die X-Men is "mutants" – mense wat met spesiale "super-powers" gebore word. Omdat hulle hierdie spesiale kragte het, is hulle helde wat ander mense help. Die mense van Jesus se tyd het ook van helde gehou! Hulle het gedink Jesus was 'n held wat die slegte mense sou vernietig. Daarom wou hulle hom graag sien. Ons dink ook dikwels, soos die mense van Jesus se tyd, dat ons spesiale kragte nodig het om helde te wees. Jesus leer vir ons dat 'n held anders lyk. Hy oorwin slegte mense deur hulle lief te hê – selfs al kos dit sy lewe! Miskien het ons nie "super powers" soos die X-Men nie, maar ons het 'n geheime krag – Jesus se liefde vir ons!
Daardie krag help mense wanneer dit ook vir hulle nodig is om baie op te gee om ander te help. Die preekriglyn lei in met 'n focus op fotografie, die wyse waarop kontras uitsonderlike foto's tot gevolg het. Die Johannesevangelie is 'n grafiese evangelie, propvol ironie. Die doel van die evangelie is om geloof te bewerk in Jesus Christus as die Seun van God en deur Hom toegang tot die ewige lewe te verkry.
Johannes 3:14-21 – Vierde Sondag in Lydenstyd – 11 Maart 2018
Posted on March 5, 2018 by adele lombaard
Johannes 3:16 is van die bekendste verse in die Bybel, maar die kanse is goed dat die meeste kinders dit nog nie ken nie. So memoriseer dit saam! Jy kan ook vir elke lidmaat 'n groot leë kruis gee wat op 'n vel papier gedruk is. Laat almal 'n klomp name daarop skryf van mense vir wie die vers waar is – ook hul eie name. Die preekriglyn begin met die feit dat Johannes se eerste lesers, mense uit die Grieks-Romeinse wêreld, dit 'n ondenkbare en rewolusionêre gedagte was: dat God mense kan liefhê. In ons tyd het hierdie vers en boodskap oorbekend geraak.
Die teks word ook konteksloos aangehaal. Die gebeure en gesprek waaruit dit kom, word weggelaat. Wanneer dit gebeur, kan ons verstaan van God se liefdespad met die wêreld skraler en vlakker raak as die wonderlike diepte wat dit eintlik verteenwoordig. Fokus met hierdie preek om die konteks te gee vir die verhaal sodat die impak hiervan weer nuut deur ons in hierdie wêreld geleef en verkondig kan word.
Johannes 2:13-22 – Derde Sondag in Lydenstyd – 4 Maart 2018
Posted on February 27, 2018 February 27, 2018 by adele lombaard
Vestig die aandag op die skoene by die kruis. Nooi kinders om van die skoene aan hulle voete te trek en te dink hoe dit voel om in iemand anders se skoene te moet staan. Lei die gemeente om daaraan te dink hoe ons elke jaar Lydenstyd uit gewoonte vier. Dink daaraan hoe dit sou voel om in Jesus se skoene te moes staan. Of dramatiseer die verhaal aan die hand van die teks. Daar is inligting ingesluit oor die verskillende ruimtes by die tempel. Die preekriglyn begin met die verhaal van Michelangelo wat In die vroeë 1500's vir vyf jaar op sy rug gelê het om Bybelse tonele teen die plafon van die Sistynse kapel in Rome te verf. Die besondere kunswerk het egter feitlik onmiddellik begin verdof, veral weens die gebruik van rokerige olielampe om die gebou te verlig.
In 1981 het Fabrizio Mancinelli en Gianluigi Colalucci 'n klein hoekie van die skilderwerk versigtig met 'n spesiale vloeistof gewas. Toe het hulle kunskenners uitgenooi om die werk te kom ondersoek. Almal was verstom. Niemand het kon dink dat sulke manjifieke kuns en kleure agter eeue se vuil verskuil was nie. In sy volle glorie herstel, moes kunskenners anders oor Michelangelo skilderwerk begin dink. Tot nou toe het sy skilderye soos beeldhouwerk gelyk, met uitstekende vorm maar dowwe kleur. Skielik was dit duidelik dat Michelangelo ook meesterlik met kleur kon werk. Goeie skoonmaak het wonderlike effek. Dit herstel die oorspronklike bedoeling met die kunswerk. Dit gee 'n uitstekende inleiding om oor die teks te gesels en Jesus wat die tempel op dieselfde wyse "skoonmaak".